Redery verbied om te vlieg oor ‘veiligheidsgevare’CemAir se 23 vliegtuie mag nie een meer vlieg nie. Foto: Wikipedia Die Burgerlike Lugvaartowerheid (BLO) het CemAir se vlerke geknip en die redery verbied om met enigeen van sy 21 vliegtuie te vlieg. Dit volg nadat die BLO besluit het om twee van CemAir se lugbedryfsertifikate op te skort. Volgens Kabela Ledwaba, BLO-woordvoerder, het die opskorting van CemAir se reg om te vlieg Donderdag om 15:30 in werking getree toe die redery van die BLO se besluit in kennis gestel is. Hy sê die besluit het gekom ná ŉ deeglike jaarlikse ondersoek voordat die lugredery se sertifikate hernieu sou word. Van die probleme is dat CemAir sy vliegtuie oorlaai het en dat die gewig van passasiers en vrag wat die vlugpersoneel verklaar het nie ooreengestem het met dié wat CemAir se diensverskaffer aangeteken het nie. Die BLO was ook besorg daaroor dat CemAir steeds vliegtuie gevlieg het ten spyte van ŉ beperkingsbevel. Dit het ŉ bedreiging vir lugvaartveiligheid ingehou en getuig van ŉ totale minagting van die rol en verantwoordelikhede van die BLO. “Sulke optrede is absoluut onaanvaarbaar en ontoelaatbaar,” sê Ledwaba. “Die magdom nienakomings van die lugredery dui op die feit dat sy optrede ŉ ernstige gevaar vir lugvaartveiligheid inhou. As die BLO nie onmiddellik ingegryp het om dié oortredings stop te sit nie, sou die owerheid in wese sy plig namens die mense van Suid-Afrika versuim het.” Ons verwerp die redes wat die BLO aanvoer om hul besluit te motiveer. CemAir het Vrydagoggend in ŉ verklaring gesê hy is uiters spyt oor die BLO se onbepaalde opskorting van sy lugbedryfsertifikate. “Dit beteken ons kan nie handelsvlugte onderneem nie tot verdere kennisgewing. “Ons verwerp die redes wat die BLO aanvoer om hul besluit te motiveer. As ŉ lugredery is ons opreg verbind tot veiligheid en uitnemendheid en het ons reeds talle redelike oplossings vir die BLO se kommer aangebied. Maar dis alles verwerp, wat dui op kwade bedoelings aan die BLO se kant om CemAir tydens die besige vakansietyd op sy knieë te dwing.” Aangesien CemAir geen oplossing vir die huidige dooiepunt het nie, raai hy passasiers aan om alternatiewe reisreëlings te tref en onderneem hy om diegene wat reeds bespreek en betaal het, so gou moontlik oor ŉ terugbetaling in te lig. Die 13 jaar oue CemAir vlieg na 11 bestemmings landwyd, waaronder Plettenbergbaai, Margate, Richardsbaai, Sishen, Johannesburg en Hoedspruit. Sy vloot bestaan uit 24 Beechcraft en Bombardier-vliegtuie.